### Resume

Vejle Kommune har pr. 1. januar 2021 igangsat en målrettet proces, hvor man som resultat vil udarbejde lokalplaner for alle kolonihaveområder i kommunen.

Processen er delt op i tre faser: Dialog, udarbejdelse af lokalplaner og lovliggørelse.

Første fase er ved at blive afsluttet. Projektlederen har forelagt og diskuteret processen ved besøg i haveforeningerne og talt med kolonister, afholdt møder med alle bestyrelser i kolonihaveforeningerne og deltaget i generalforsamlinger. Fokusområder for diskussionerne har været: overbebyggelse, ulovlig helårsbeboelse, brandsikkerhed og miljøforhold.

### Sagsfremstilling

På udvalgsmøde 09.03.2021 præsenterede forvaltningen udvalget for en 3-årig plan opdelt i 3 faser, hvordan rammerne for kolonihavernes udvikling i fremtiden kan fastlægges.

I den første fase er der i foråret og hen over sommeren blevet afholdt individuelle møder med bestyrelserne i alle kolonihaveforeningerne, hvor de er blevet orienteret om:

* at formålet med det igangsatte arbejde er at bevare kolonihaveområderne i overensstemmelse med [adresse],
* at de kommende lokalplaner skal være administrationsgrundlag med tidssvarende rammer for byggeri og anvendelse i kolonihaverne,
* at lokalplanerne skal danne grundlag for lovliggørelse af kolonihaveområderne.

I Bekendtgørelse af lov om kolonihaver er der beskrevet, at der på kolonihavelodder må opføres bebyggelse til opbevaring af redskaber samt evt. til dag- og natophold. Loven siger, at bebyggelser ikke må anvendes til helårsbeboelse, men hvor stort og hvor meget der må bygges på det enkelte havelod, er ikke beskrevet.

Af rammerne for kolonihaver i Kommuneplanen for Vejle, som er grundlaget for lokalplanlægningen, står, at bebyggelse på hvert enkelt havelod ikke må overstige 30 m² og bebyggelsen må ikke benyttes til helårsbeboelse. Haveforeningsbestyrelserne er blevet oplyst, at man politisk ikke er afvisende for at øge det samlede bebyggede areal.

I Vejle Kommune er der knap 1.000 kolonihavelodder - fordelt på 13 kolonihaveforeninger og ca. 120 privatejede havelodder og enkeltudlejede havelodder, som ikke er organiseret i en haveforening.

Besøger man i dag haveforeningerne, er der stor forskel på, hvad man ser. Nogle foreninger har blot en nyttehave og en vandhane, mens der andre steder langt mere tegner sig et billede af et sommerhusområde.

Tre haveforeninger har tinglyste deklarationer for bebyggelse og udformning. For to haveforeninger, HF Sandagergård og HF Grundet er gældende, at der opføres en samlet bebyggelse på 50 m². For HF Mølholmsdalen gælder, at man må opføre en samlet bebyggelse på 30 m². For alle øvrige havelodder gælder det, at man må opføre en samlet bebyggelse på 30 m².

I Vejle Kommune ses der adskillige steder tydelige overskridelser af byggereglerne, og der er tegn på, at mange haver ulovligt anvendes som helårsbeboelse. Det er særligt haveselskaberne Gunnar Madsen, Signe Koch og [adresse], der er massivt overbebyggede. Den byggemæssige udvikling hænger nøje sammen med, at flere og flere tager fast ophold i kolonihaverne. Omkring 200 personer er nu tilmeldt med fast adresse i en kolonihave. Det antages dog, at antallet af beboere er højere.

Som baggrund for de omsiggribende udfordringer samt de nærmere konsekvenser for gennemførelse af kolonihaveprojektet er der i denne første fase foretaget en overordnet analyse af omfanget af overbebyggelse og byggeri opført nærmere havelodsafgrænsningerne end 2,5 m. Alle målinger er baseret på luftfotos, hvilket ikke giver et 100% korrekt billede, men derimod en indikation af problemets omfang og grundlag for senere dialog i lovliggørelsesprocessen.

Det er planlagt at udføre et forsøg med droneoverflyvning af en kommunal ejet haveforening. Forsøget skal vise om det kan være redskab for bedre identifikation af eksisterende byggeri på havelodderne i arbejdet med udarbejdelse af de nærmere bestemmelser for byggeri og for de bygninger, der allerede er beliggende tæt på havelodsafgrænsningen.

Når lokalplanerne er udarbejdet vil bestemmelserne give et klart håndhævelsesfundament.

Det videre forløb

Som grundlag for det videre arbejde med kolonihaveprojektet vil forvaltningen begynde at udarbejde lokalplaner for alle haveforeninger og uorganiserede havelodder.

For at sikre, at kolonisterne har mulighed for at blive hørt og involveret i forhold til lokalplanerne planlægges kolonihaveforeningerne inddraget efter følgende plan:

* Når forvaltningen har udarbejdet udkast til formålstjenelige bestemmelser og de er blevet drøftet i respektive udvalg vil der blive afholdt to kolonihave-ejer-borgermøder. Et med deltagelse af bestyrelserne for haveforeningerne og et med alle uorganiserede kolonister. Der er ca. 125 kolonister der ikke er organiseret i en haveforening.
* På baggrund af møderne reviderer forvaltningen bestemmelserne og de endelige lokalplanforslag blive udarbejdet med henblik på vedtagelse.
* I starten af høringsperioden af lokalplanforslaget vil der blive afholdt en dialogmesse med deltagelse af de relevante forvaltninger, der arbejder med borgere, der eventuelt kan blive påvirket i lovliggørelsen af lokalplanerne.
* De bestyrelser som ønsker en nærmere gennemgang af lokalplanens bestemmelser for netop deres haveforening vil blive tilbudt en gennemgang på møde i haveforeningen.

På mødet vil forvaltningen nærmere redegøre for arbejdet i første fase og for det planlagte forløb af fase 2.

Der er vedlagt forslag til tidsplan for det videre forløb af hele processen indtil endelig vedtagelse af lokalplanerne.

### Sagens videre forløb

Sagen skal alene behandles af Teknik Udvalg.

### Klima og resiliensvurdering

Ingen bemærkninger.

### Historik

Teknik- og Miljødirektøren indstiller, 30. november 2021, pkt. 268:
at orienteringen tages til efterretning.

Beslutning fra Teknisk Udvalg 2018-2021, 30. november 2021, pkt. 268:
Taget til efterretning.
Lucas Skov og Nicolai Schmidt var fraværende.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning. |

### Beslutning

Udsat.